[{"text_idx": "#000003", "text": "Arvustus. \"Tume torn\" on viltu"}, {"text_idx": "#000004", "text": "\"Tume torn\" Autor/allikas: kaader filmist"}, {"text_idx": "#000006", "text": "Menuka o\u0303uduskirjaniku Stephen Kingi teoseid on filmikeelde to\u0303lgitud ku\u0308mneid kordi. Vahel paremini (\"The Shining\"! - toim.), vahel halvemini \u2013 raamatuid on alati riskantne filmideks va\u0308ndata, eriti kui tegemist fantaasiakirjandusega. Varastel 80ndatel alanud \"Tumeda torni\" seeria, Kingi opus magnum, oli mingi ime la\u0308bi ja\u0308a\u0308nud siiani puutumata. Loodus (vo\u0303i antud juhul Kingi teoste po\u0303hjal va\u0308ndatud filmide nimistu) kahjuks tu\u0308hja kohta ei salli ja nu\u0308u\u0308d laiutab \"Tume torn\" uhkelt kinoekraanidel."}, {"text_idx": "#000007", "text": "Uhkuseks tegelikult po\u0303hjust pole, tegu on otseso\u0303nu paraja ka\u0308kiga. Pole midagi peletavamat kehvalt arendatud fantaasiamaailmast ja ta\u0308pselt seda vo\u0303ib pelgalt 95-minutise \"Tumeda torni\" peamiseks probleemiks pidada. Mitte, et ma kinos soovinuksin filmi pikemat kestust, tu\u0308u\u0308tu ja veniv on ta praeguselgi kujul, aga on u\u0308pris selge, et pooleteisest tunnist mahuka fantaasialoo jaoks ei piisa. Struktuur lonkab, alustades teose kogupikkuse suhtes liiga po\u0303hjalikust sissejuhatusest ja lo\u0303petades tormaka finis\u030ciga, mis probleemistiku na\u0308ilist to\u0303sidust arvestades absurdselt lihtsalt ka\u0308tte tuleb."}, {"text_idx": "#000008", "text": "Tekib ku\u0308simus, kas su\u0308z\u030ceed u\u0308ldse tasus ainsasse filmi mahutada. Ja\u0308a\u0308b tunne, nagu oleks algselt hoopis kaalukam lugu, mille keskmes on maailmaha\u0308vitusplaanidega maniakk, eriti pealiskaudses ja la\u0308bematus vormis 95 minuti sisse pressitud, ohverdades selle va\u0308hesegi vo\u0303lu, mis teistelgi po\u0303hjustel ebao\u0303nnestunud filmil muidu sa\u0308ilida vo\u0303inuks. Ja\u0308rjekordset noorteulmekate frantsiisi ma muidugi tagant utsitama ei kipu, aga linateos lonkab nii tugevalt, et ei ja\u0308a\u0308 u\u0308le muud, kui mo\u0303istatada, milline jengaklots vahelt a\u0308ra to\u0303mmati, et see torn nii vildakalt va\u0308lja kukkus."}, {"text_idx": "#000009", "text": "Siiski pole \"Tume torn\" u\u0308ldse nii karjuvalt halb film, kui esilinastust saatnud negatiivne kumu eeldada lubanuks. U\u0308htki otseselt o\u0303nnestunud aspekti ma filmis ei ta\u0308heldanud, kui ehk ta\u0308itsa korralikud na\u0308itlejato\u0308o\u0308d ko\u0303rvale ja\u0308tta, aga teos pole ka piisavalt vilets, et selle u\u0308le kinosaalis irvitada vo\u0303i hiljem tuliselt hagu anda. Selles mo\u0303ttes on \"Tume torn\" lihtsalt u\u0308ks kurvastavalt mo\u0303ttetu film. Parimal juhul suudab see raamatu tulihingelised fa\u0308nnid endast va\u0308lja ajada."}, {"text_idx": "#000010", "text": "Ku\u0308simus on paljuski ka tegelastes, keda sarnaselt maailmaga, kus nad eksisteerivad, on kujutatud pealiskaudselt ning arenguteta. Vo\u0303tame vo\u0303i Matthew McConaughey kehastatud mehe mustas, kelle ainus funktsioon on to\u0303sise na\u0308oga ringi jalutada ja kuulutada, kuidas maailm peatsele hukule on ma\u0308a\u0308ratud. Idris Elba tegelaskuju on veel hullem, kuna tema on kangelane, kellele publik po\u0308ialt peaks hoidma. Kangelane pole ta aga mitte filmis korda saadetava to\u0303ttu, vaid sellepa\u0308rast, et teised tegelased u\u0308tlevad nii. Va\u0308idetavalt va\u0308ndatakse Elba karakteri taustaloost eraldi telesari, mis filmile kindla peale kaalu lisaks, aga hetkel pole sel erilist vahet, sest kesiselt kirjutatud tegelast see ei pa\u0308a\u0308sta. Ja noh, peaosaline Jake, see laps, on lihtsalt no\u0303me tu\u0308u\u0308p."}, {"text_idx": "#000011", "text": "Kui \"Tume torn\" kuidagi to\u0308o\u0308tab, siis ainult lastefilmina, ehkki ilmselt on ta selle sihtgrupi jaoks natuke liiga tume ja va\u0308givaldne. Samas ei taha ma nii kehva filmi u\u0308ldse lastele soovitada \u2013 nemadki va\u0308a\u0308rivad palju paremat. U\u0308ldiselt soovitan \"Tumedast tornist\" hoiduda ja raha taskusse ja\u0308tta, et keegi jumala eest ja\u0308rge va\u0308ntama ei kipuks. Pealegi on Kingi teose po\u0303hjal peagi ilmumas uhiuus \"It\", mis esialgse info po\u0303hjal asjalik adaptsioon paistab olevat, nii et parem alternatiiv mehe loomingu austajaile pole enam ma\u0308gede taga."}, {"text_idx": "#000019", "text": "Hannes Kaljuja\u0308rv: kuigi \"Pa\u0308ikesepoisid\" on komo\u0308o\u0308dia, on ses ka nukraid toone"}, {"text_idx": "#000023", "text": "Loe katkendit Dominique Fortier' jutustusest \"Paberlinnad\""}, {"text_idx": "#000026", "text": "Anthony Horowitz: ma usun kirjutamise ja kirjanduse jo\u0303udu"}, {"text_idx": "#000031", "text": "Draamasarja \"Estonia\" produtsent: eesma\u0308rk on sarja igal pool maailmas na\u0308idata"}, {"text_idx": "#000034", "text": "Ilmus esimene lu\u0308hiklipp telesarjast \"Estonia\""}]